钦定古今图书集成/明伦汇编/氏族典/第334卷 > 刘懋
## 钦定古今图书集成/明伦汇编/氏族典/第334卷 > 刘懋

按《魏书刘芳传》：“芳从子懋，字仲华。祖泰之，父承伯，仕
于刘彧，并有名位。懋聪敏好学，博综经史，善草隶书。
世宗初入朝，拜员外郎，迁尚书外兵郎中。性沈雅厚
重，善与人交，时论向之。迁步兵校尉，领考功郎中。肃
宗初，大军攻硖石，懋为李平行台郎中，城拔，懋颇有
功，迁太尉司马。熙平二年卒，谥宣简。”